ไทยลงทุนนอก3แสนล.
ธปท.เผยสิ้นปี 2558 ธุรกิจไทยขนเงินไปลงทุนต่างประเทศรวม 3 แสนล้าน เพิ่มขึ้นกว่า 100% ภาคการผลิตออกไปลงทุนมากที่สุด
18 มี.ค. 2559

ธปท.เผยสิ้นปี 2558 ธุรกิจไทยขนเงินไปลงทุนต่างประเทศรวม 3 แสนล้าน เพิ่มขึ้นกว่า 100% ภาคการผลิตออกไปลงทุนมากที่สุด
ธนาคารแห่งประเทศไทย (ธปท.) รายงานยอดเงินลงทุนโดยตรงของ ภาคธุรกิจไทยที่ไปลงทุนในต่างประเทศ จำแนกตามประเภทธุรกิจในสิ้นปี 2558 พบว่า นักลงทุนไทยนำเงินออกไปลงทุนในต่างประเทศ (ทีดีไอ) ทั้งการลงทุน โยกย้ายฐานการผลิต และลงทุนในหุ้น ของกิจการในต่างประเทศ รวมทั้งสิ้น 8,631 ล้านเหรียญสหรัฐ หรือประมาณ 3.02 แสนล้านบาท (คิดที่อัตราแลกเปลี่ยนเฉลี่ยที่ระดับ 35 บาท/เหรียญสหรัฐ) เพิ่มขึ้นถึง 98.53% เทียบกับปี 2557 ที่มีการนำเงินไปลงทุนประมาณ 1.52 แสนล้านบาท
ทั้งนี้ ภาคธุรกิจที่ไปลงทุนเพิ่มขึ้น มากที่สุด คือ ภาคการผลิต โดยมีเงินลงทุนในปี 2558 รวมทั้งสิ้น 2,407 ล้านเหรียญสหรัฐ หรือประมาณ 8.4 หมื่นล้านบาท อาทิ ธุรกิจการผลิตอาหารมีเม็ดเงินลงทุน 967 ล้านเหรียญสหรัฐ หรือประมาณ 3.39 หมื่นล้านบาท ธุรกิจผลิตเครื่องดื่ม 702 ล้านเหรียญสหรัฐ หรือประมาณ  2.5 หมื่นล้านบาท ธุรกิจเคมีภัณฑ์ 573 ล้านเหรียญสหรัฐ หรือประมาณ 2 หมื่นล้านบาท
นอกจากนี้ ธุรกิจการทำเหมืองแร่ และเหมืองหินออกไปลงทุนเพิ่มขึ้นเป็น 2,217 ล้านเหรียญสหรัฐ หรือประมาณ 7.76 หมื่นล้านบาท ส่วนธุรกิจการขายส่งและขายปลีก การซ่อมยานยนต์และจักรยานยนต์ มีออกไปลงทุน 1,701 ล้านเหรียญสหรัฐ หรือประมาณ 5.6 หมื่นล้านบาท
ด้านภาคธุรกิจที่นำเงินออกไปลงทุนในต่างประเทศลดลงเมื่อเทียบกับปีก่อนหน้า คือ ธุรกิจการเกษตร ป่าไม้ และประมง มีเงินลงทุนรวมกันที่ 1.23 ล้านเหรียญสหรัฐ หรือประมาณ 43 ล้านบาท เช่นเดียวกับการผลิตคอมพิวเตอร์ อิเล็กทรอนิกส์ มีการออกไปลงทุน 3 ล้านเหรียญสหรัฐ หรือ 114 ล้านบาท